Σε ανακοίνωση τύπου η Eλληνική Aστυνομία αναφέρει:

«Σας καλέσαμε σήμερα για να σας παρουσιάσουμε μία από τις πλέον σημαντικές υποθέσεις, που έχει χειριστεί η Διεύθυνση Ασφάλειας Αττικής, στο διαρκή αγώνα της Ελληνικής Αστυνομίας κατά των οργανωμένων κυκλωμάτων διακίνησης και εμπορίας ναρκωτικών.

Η Υποδιεύθυνση Δίωξης Ναρκωτικών κατάφερε να εξαρθρώσει μια από τις μεγαλύτερες εγκληματικές ομάδες, η οποία δραστηριοποιούνταν συστηματικά στην εγκατάσταση και λειτουργία - επαγγελματικού τύπου - εργαστηρίων καλλιέργειας δενδρυλλίων κάνναβης υδροπονικής μορφής.

Πρόκειται ουσιαστικά για εγκληματική ομάδα η οποία ειδικευόταν στην εγκατάσταση και δημιουργία «γραμμής παραγωγής» κάνναβης, συγκεκριμένης υδροπονικής μορφής, που θεωρείται ως εξελιγμένη ποιοτικά ποικιλία και διατίθεται σε υψηλές τιμές στις αγορές των ναρκωτικών.

Για την υπόθεση αυτή συνελήφθησαν χθες, Δευτέρα 16 Απριλίου 2018, σε οργανωμένες και παράλληλες αστυνομικές επιχειρήσεις (9) άτομα και συγκεκριμένα (3) ημεδαποί και (4) αλλοδαποί υπήκοοι Βιετνάμ, Τσεχίας και Ολλανδίας.

Σε βάρος τους σχηματίστηκε δικογραφία για τα – κατά περίπτωση – αδικήματα της σύστασης και συμμετοχής σε εγκληματική οργάνωση, πλαστογραφία και παράβαση της νομοθεσίας σχετικά με τις εξαρτησιογόνες ουσίες και τους αλλοδαπούς.

Στο πλαίσιο των ερευνών, από την Υποδιεύθυνση Δίωξης Ναρκωτικών εντοπίστηκαν (6) πλήρως οργανωμένα και εξοπλισμένα εργαστήρια υδροπονικής κάνναβης, τα οποία η εγκληματική οργάνωση είχε εγκαταστήσει και λειτουργούσε σε αντίστοιχες πολυτελείς κατοικίες σε περιοχές της Βορειοανατολικής, Νοτιοανατολικής και Δυτικής Αττικής, όπου βρέθηκαν και κατασχέθηκαν συνολικά (2.936) δενδρύλλια κάνναβης υδροπονικής καλλιέργειας.

Πέρα από τα (2.936) δενδρύλλια κατασχέθηκαν:

Ø πάνω από (19) κιλά ακατέργαστης κάνναβης,

Ø πάνω από (37) κιλά φύλλων κάνναβης, αποξηραμένων και μη,

Ø το χρηματικό ποσό των (45.570) ευρώ, (170) δολάρια Η.Π.Α.,

Ø (3) Ι.Χ.Ε. αυτοκίνητα και δίκυκλη μοτοσυκλέτα,

Ø ιδιόχειρες σημειώσεις καθώς και

Ø πλήρης εξοπλισμός για την καλλιέργεια των φυτών, όπως σωλήνες εξαερισμού, λαμπτήρες, αφυγραντήρες, αυτόματο πότισμα, λιπάσματα, ζυγαριές ακριβείας και πρέσες.

Σημειώνεται, ότι ο παραπάνω εξοπλισμός των εργαστηρίων είχε τη δυνατότητα να παρέχει όλες τις κατάλληλες συνθήκες ύδρευσης, φωτισμού, εξαερισμού, θερμοκρασίας και αφύγρανσης, που είναι απαραίτητες για την καλλιέργεια και ανάπτυξη των δενδρυλλίων υδροπονικής καλλιέργειας.

Επιπλέον, τα δενδρύλλια ήταν κατανεμημένα - ανάλογα με την ανάπτυξη τους - σε ξεχωριστούς εσωτερικούς χώρους, που είχαν διασκευαστεί κατάλληλα, ώστε να καλύπτουν όλα τα στάδια της καλλιέργειας, από την εμφύτευση έως το τελικό στάδιο της παραγωγής και της συγκομιδής των φυτών.

Η πληρότητα του εξοπλισμού των εργαστηρίων, η μέθοδος καλλιέργειας των δενδρυλλίων και ο επαγγελματικός τρόπος λειτουργίας των εγκαταστάσεων, καταδεικνύει ότι τα μέλη του κυκλώματος διέθεταν εξειδικευμένη τεχνογνωσία και μεγάλη εμπειρία στην παραγωγή υδροπονικής κάνναβης.

Ως προς τη δομή της εγκληματικής ομάδας, από την ενδελεχή αστυνομική έρευνα, την κατάλληλη αξιοποίηση και διασταύρωση στοιχείων, καθώς και τη δημιουργία «προφίλ» των εμπλεκομένων, διακριβώθηκε η επαγγελματικού τύπου υποδομή της ομάδας και η διάκριση των επιμέρους ρόλων των μελών της, ως εξής:

·Ο 36χρονος συλληφθείς ημεδαπός ήταν επιφορτισμένος με την ανεύρεση του πελατολογίου, του κατάλληλου εξοπλισμού για την εγκατάσταση των υδροπονικών καλλιεργειών, τη συγκέντρωση των εσόδων από τις πωλήσεις και την κατανομή τους στα υπόλοιπα μέλη, καθώς επίσης και το συντονισμό τους, μέσω σαφών εντολών,

·Άμεσος συνεργός του παραπάνω, αποτελούσε 48χρονος υπήκοος Βιετνάμ, ο οποίος διέθετε τις απαιτούμενες τεχνικές γνώσεις και εφόδια και μεριμνούσε για τη μεταφορά των ναρκωτικών ουσιών και την πλήρη επίβλεψη της λειτουργίας των εργαστηρίων – φυτωρίων δενδρυλλίων κάνναβης.

·Τα λοιπά μέλη της οργάνωσης, ήταν επιφορτισμένα – κατά περίπτωση -με την επίβλεψη της λειτουργίας των εργαστηρίων - φυτωρίων εντός των πολυτελών κατοικιών, τη φροντίδα για τη σωστή ανάπτυξη των φυτών και την προμήθεια κατάλληλων φαρμάκων και εξοπλισμού, τη συγκομιδή και αποξήρανση αυτών καθώς επίσης την ανεύρεση πελατών και τη διαμεσολάβηση για την περαιτέρω διακίνηση αυτών.

Από τις παράλληλες έρευνες που πραγματοποιήθηκαν από κλιμάκια αστυνομικών της Υποδιεύθυνσης Δίωξης Ναρκωτικών της Διεύθυνσης Ασφάλειας Αττικής, στις πολυτελείς κατοικίες διαπιστώθηκε:

·στην 1η οικία στη Νοτιοανατολική Αττική, η εγκατάσταση και λειτουργία πλήρως εξοπλισμένου εργαστηρίου – φυτωρίου (155) δενδρυλλίων κάνναβης σε πλαστικές γλάστρες, δια της υδροπονικής μεθόδου, ύψους περίπου 50 cm έως 1,5 m, πάνω από 2,5 κιλά ακατέργαστης κάνναβης, 200 γραμμάρια επεξεργασμένης κάνναβης σε κρυσταλλική μορφή και πάνω από 13 κιλά φύλλων κάνναβης.

·στην 2η οικία στη Νοτιοανατολική Αττική, η εγκατάσταση και λειτουργία πλήρως εξοπλισμένου εργαστηρίου – φυτωρίου (750) δενδρυλλίων κάνναβης σε πλαστικές γλάστρες, δια της υδροπονικής μεθόδου, ύψους περίπου 20 cm έως 2,5 m.

·στην 3η οικία στη Νοτιοανατολική Αττική, η εγκατάσταση και λειτουργία πλήρως εξοπλισμένου εργαστηρίου – φυτωρίου (540) δενδρυλλίων κάνναβης σε πλαστικές γλάστρες, δια της υδροπονικής μεθόδου, ύψους περίπου 10 cm έως 2 m και 6, 7 περίπου κιλά ακατέργαστης κάνναβης,

·στην 4η οικία στη Βορειοανατολική Αττική, η εγκατάσταση και λειτουργία πλήρως εξοπλισμένου εργαστηρίου – φυτωρίου (146) δενδρυλλίων κάνναβης σε πλαστικές γλάστρες, δια της υδροπονικής μεθόδου, ύψους περίπου 30 cm έως 1,5 m, 220 γραμμάρια ακατέργαστης κάνναβης, και περίπου 70 γραμμάρια γύρης και 490 γραμμάρια ανθοφύλλων κάνναβης,

·στην 5η οικία στη Δυτική Αττική, η εγκατάσταση και λειτουργία πλήρως εξοπλισμένου εργαστηρίου – φυτωρίου (555) δενδρυλλίων κάνναβης σε πλαστικές γλάστρες, δια της υδροπονικής μεθόδου, ύψους περίπου 3 cm έως 1,5 m και (24,8) κιλά περίπου αποξηραμμένων φύλλων κάνναβης και

·στην 6η οικία στη Βορειοανατολική Αττική, η εγκατάσταση και λειτουργία πλήρως εξοπλισμένου εργαστηρίου – φυτωρίου (790) δενδρυλλίων κάνναβης σε πλαστικές γλάστρες, δια της υδροπονικής μεθόδου, ύψους περίπου 10 έως 50 cm, 1,3 περίπου κιλά υδροπονικής κάνναβης (scunk), (5) αυτοσχέδια τσιγαριλίκια, (7) ναρκωτικά δισκία, (85) γραμμάρια χασισέλαιου και (220) φυσίγγια των 9 m.m.

Επιπλέον από τη έρευνα στις οικίες και στα οχήματα τριών εκ των μελών της οργάνωσης βρέθηκαν και κατασχέθηκαν ακόμα περίπου (8,4) κιλά ακατέργαστης κάνναβης, (60) γραμμάρια γύρης κάνναβης, (2,8) κιλά αποσπασμάτων φυτικής κάνναβης και (250) γραμμάρια ακατέργαστης κάνναβης υδροπονικής καλλιέργειας (scunk) κ.λπ.

Εκτιμάται, ότι το προσδοκώμενο χρηματικό όφελος των μελών της εγκληματικής ομάδας, από την παράνομη δράση τους, ανέρχεται τουλάχιστον σε 4.000.000 ευρώ.

Οι συλληφθέντες με τη δικογραφία που σχηματίστηκε σε βάρος τους οδηγούνται σήμερα στον Εισαγγελέα Πλημμελειοδικών Αθηνών.

Υπενθυμίζεται ότι το έτος 2018, έχει χαρακτηριστεί από την Ελληνική Αστυνομία, ως μια ενέργεια ιδιαίτερου συμβολισμού και σημειολογίας, ως «έτος κατά των ναρκωτικών» και στο πλαίσιο αυτό εφαρμόζεται ολοκληρωμένο πρόγραμμα δράσεων σε όλη τη χώρα, με σκοπό την προστασία του κοινωνικού συνόλου και ιδιαίτερα της νεολαίας από τη μάστιγα των ναρκωτικών»